CELEX: 62011CN0064
Language: ro
Date: 2011-02-11 00:00:00
Title: Cauza C-64/11: Acțiune introdusă la 11 februarie 2011 — Comisia Europeană/Regatul Spaniei

9.4.2011   
            
            
               RO
            
            
               Jurnalul Oficial al Uniunii Europene
            
            
               C 113/8
            
         Acțiune introdusă la 11 februarie 2011 — Comisia Europeană/Regatul Spaniei
   (Cauza C-64/11)
   2011/C 113/17
   Limba de procedură: spaniola
   
      Părțile
   
   
      Reclamantă: Comisia Europeană (reprezentanți: R. Lyal și J. Baquero Cruz, agenți)
   
      Pârât: Regatul Spaniei
   
      Concluziile reclamantei
   
   
               —
            
            
               Constatarea faptului că, prin adoptarea articolului 17 alineatul (1) din Decretul regal legislativ nr. 4/2004 din 5 martie de aprobare a textului consolidat al legii privind impozitul pe profit, Regatul Spaniei nu și-a îndeplinit obligațiile care îi revin în temeiul articolului 49 din Tratatul privind Funcționarea Uniunii Europene (TFUE) și al articolului 31 din Acordul privind Spațiul Economic European (SEE);
            
         
               —
            
            
               obligarea Regatului Spaniei la plata cheltuielilor de judecată.
            
         
      Motivele și principalele argumente
   
   Dispoziția în cauză prevede un regim special aplicabil profiturilor nerealizate ale activelor societăților care își transferă sediul într-un alt stat membru al Uniunii Europene, încetându-și activitățile în Spania pentru a le continua într-un alt stat membru, sau care își transferă activele în alt stat membru. În aceste ipoteze, statul spaniol taxează aceste profituri nerealizate la momentul ieșirii, astfel încât societățile vizate trebuie să achite o datorie fiscală privind venituri nerealizate și ipotetice, care nu se vor realiza, poate, niciodată. Acest regim constituie o excepție de la regula generală în temeiul căreia este impozitat venitul efectiv încasat de persoana impozabilă în perioada impozabilă.
   Comisia consideră că acest aspect al legislației spaniole este incompatibil cu TFUE și cu Acordul privind SEE, întrucât este vorba despre o măsură discriminatorie și în orice caz despre o restrângere disproporționată a libertății de stabilire. Reglementarea spaniolă este susceptibilă să creeze obstacole pentru mișcările întreprinderilor sau ale activelor care ar permite o mai bună distribuire a resurselor economice.
   Potrivit Comisiei, societățile trebuie să aibă dreptul de a-și transfera sediul sau activele individuale în alt stat membru fără să trebuiască să se supună unor proceduri exagerat de complexe și de costisitoare. Comisia consideră astfel că nimic nu justifică încasarea imediată a impozitelor pe profiturile nerealizate cu ocazia transferului sediului unei societăți spaniole către un alt stat membru sau în cazul încetării activității sediului permanent de pe teritoriul spaniol sau al transferului activelor sale de pe teritoriul spaniol către un alt stat membru, dacă acest tip de impozit nu există în situații naționale comparabile.